Juvénal Habyarimana
Juvénal Habyarimana, 8.3.1937-6.4.1994, rwandisk officer og politiker. Habyarimana, som var hutu, blev forsvarsminister i 1965 og præsident efter et ublodigt kup i 1973.
Han omkom sammen med Burundis præsident Ntaryamira ved et attentat, som blev startskuddet til omfattende massakrer på mindretallet af tutsier i Rwanda. Skylden for drabet blev først lagt på tutsier, men senere efterforskning konkluderer, at det var hutuer, der stod bag attentatet, som skulle bruges som påskud til at dræbe og fordrive tutsierne.